**ΑΠΟΤΙΜΗΣΗ ΠΕΡΙΟΔΟΥ 88ης ΔΕΘ ΑΠΟ ΞΕΝΟΔΟΧΕΙΑ & ΕΠΙΧΕΙΡΗΣΕΙΣ ΕΣΤΙΑΣΗΣ ΤΗΣ ΘΕΣΣΑΛΟΝΙΚΗΣ**

Η έρευνα για την αποτίμηση της περιόδου της 88ης Διεθνούς Εκθέσεως Θεσσαλονίκης πραγματοποιήθηκε από την Palmos Analysis για λογαριασμό του Εμπορικού & Βιομηχανικού Επιμελητηρίου Θεσσαλονίκης, το χρονικό διάστημα 18 – 26 Σεπτεμβρίου 2024 σε συνολικό δείγμα 120 επιχειρήσεων (50 ξενοδοχειακές μονάδες και 70 επιχειρήσεις εστίασης).

**ΞΕΝΟΔΟΧΕΙΑΚΕΣ ΜΟΝΑΔΕΣ**

Από τα αποτελέσματα αναδεικνύεται η μεγάλη σημασία της ΔΕΘ για τις ξενοδοχειακές μονάδες της πόλης, καθώς περισσότερες από 8 στις 10 (84%) την χαρακτηρίζουν «Πάρα πολύ» (60%) ή «Πολύ» σημαντική για την ίδια την επιχείρηση. Ακόμα μεγαλύτερο ποσοστό (90%) χαρακτηρίζουν τη ΔΕΘ «Πάρα πολύ» σημαντική (74%) ή «Πολύ» σημαντική (16%) για τη Θεσσαλονίκη.

Ειδικά για την φετινή 88η διοργάνωση της Διεθνούς Εκθέσεως Θεσσαλονίκης, το 62% την χαρακτηρίζουν «Πάρα πολύ» (36%) ή «Πολύ» ικανοποιητική (26%), ενώ στον αντίποδα μόλις το 12% την χαρακτηρίζουν «Όχι και τόσο» (8%) ή «Καθόλου» (4%) ικανοποιητική. Ωστόσο, το ποσοστό όσων χαρακτηρίζουν την φετινή περίοδο της ΔΕΘ «Λίγο» ή «Καθόλου» ικανοποιητική αυξάνεται στο 22% αθροιστικά σε ξενοδοχεία 3 αστέρων και κάτω, ενώ πέφτει μόλις στο 6% σε μονάδες 4 ή 5 αστέρων.

Σε σύγκριση με την αντίστοιχη περίοδο της περσινής 87ης ΔΕΘ, η φετινή περίοδος της 88ης ΔΕΘ χαρακτηρίζεται «Πολύ» ή «Αρκετά» καλύτερη από το 40% των ξενοδοχειακών μονάδων που συμμετείχαν στην έρευνα, έναντι 22% που την χαρακτηρίζουν «Αρκετά» ή «Πολύ» χειρότερη. Σημαντική είναι εδώ η διαφορά στην αξιολόγηση μεταξύ των μονάδων 4 ή 5 αστέρων και των μονάδων 3 αστέρων και κάτω: στις μονάδες 4 ή 5 αστέρων το 52% θεωρεί καλύτερη για την επιχείρηση την περίοδο της φετινής 88ης ΔΕΘ (έναντι μόλις 13% που την χαρακτηρίζουν χειρότερη), ενώ στις μονάδες 3 αστέρων και κάτω το ισοζύγιο στην αξιολόγηση είναι αρνητικό: το 37% αποτιμούν ως χειρότερη την φετινή περίοδο της ΔΕΘ για την επιχείρησή τους έναντι 21% που την χαρακτηρίζουν καλύτερη.

Η μέση πληρότητα που δηλώνουν οι ξενοδοχειακές μονάδες της πόλης για την περίοδο της 88ης ΔΕΘ είναι 87%, με το 46% να δηλώνουν πληρότητα μεταξύ 90% και 100%. Μάλιστα, η μέση πληρότητα εμφανίζεται αυξημένη κατά 9% περίπου σε σχέση με την αντίστοιχη περσινή περίοδο. Κι εδώ εμφανίζεται διαφοροποίηση μεταξύ των απαντήσεων που δίνονται από ξενοδοχειακές μονάδες 4 ή 5 αστέρων και τις αντίστοιχες μονάδων 3 αστέρων και κάτω: στις μεγαλύτερες και πολυτελέστερες μονάδες η μέση αύξηση του ποσοστού πληρότητας είναι +17%, ενώ στις μικρότερες μονάδες εμφανίζεται οριακή πτώση κατά -3%.

Σχεδόν 9 στις 10 ξενοδοχειακές μονάδες αναφέρουν ότι η μέση πληρότητα και ο κύκλος εργασιών τους ήταν σημαντικά (77%) ή λίγο (9%) αυξημένα κατά το 1ο τριήμερο της ΔΕΘ, που συμπίπτει χρονικά με την παρουσία του Πρωθυπουργού και Κυβερνητικών και κρατικών παραγόντων στην ΔΕΘ.

Η μέση τιμή δωματίου κατά τη διάρκεια της 88ης ΔΕΘ στα ξενοδοχεία της πόλης διαμορφώθηκε σε 168 ευρώ (85 ευρώ στα ξενοδοχειακά καταλύματα μέχρι και 3 αστέρων και 230 ευρώ στα ξενοδοχεία 4 ή 5 αστέρων), ξεκινώντας από 40 ευρώ και φθάνοντας μέχρι και τα 650 ευρώ. Και η μέση τιμή ανά δωμάτιο εμφανίζεται αυξημένη σε σχέση με την περσινή αντίστοιχη περίοδο της ΔΕΘ (+11% κατά μέσο όρο), με σημαντική κι εδώ διαφοροποίηση ανάμεσα σε μονάδες μέχρι και 3 αστέρων (+3%) και 4 ή 5 αστέρων (+17%).

*Συμπερασματικά, η περίοδος της φετινής 88ης ΔΕΘ αποτιμάται θετικά από τις ξενοδοχειακές μονάδες της πόλης, με αύξηση πληρότητας και μέσης τιμής δωματίου σε σχέση με την περσινή περίοδο. Η αποτίμηση αυτή τροφοδοτείται κυρίως από τις μεγαλύτερες και πολυτελέστερες ξενοδοχειακές μονάδες (4 ή 5 αστέρων), ενώ στις μικρότερες μονάδες (3 αστέρων και κάτω) καταγράφονται οριακές μεταβολές των αντίστοιχων δεικτών. Παράλληλα, η διοργάνωση της ΔΕΘ χαρακτηρίζεται σχεδόν καθολικά ως υψηλής σημασίας για τις ξενοδοχειακές μονάδες αλλά και την οικονομία της Θεσσαλονίκης γενικότερα.*

**ΕΠΙΧΕΙΡΗΣΕΙΣ ΕΣΤΙΑΣΗΣ**

Μοιρασμένες εμφανίζονται οι εκτιμήσεις για την αποτίμηση της περιόδου της 88ης ΔΕΘ από τις επιχειρήσεις εστίασης της πόλης. Πιο συγκεκριμένα, το 45% των επιχειρήσεων χαρακτηρίζει τη ΔΕΘ γενικότερα «Αρκετά» έως «Πάρα πολύ» σημαντική για το κατάστημά τους, ενώ το 54% την χαρακτηρίζει «Όχι και τόσο» ή «Καθόλου» σημαντική. Ωστόσο την ίδια στιγμή, οι επιχειρήσεις εστίασης αναγνωρίζουν την σημασία της ΔΕΘ για την οικονομία της Θεσσαλονίκης γενικότερα: 7 στις 10 χαρακτηρίζουν τη ΔΕΘ «Αρκετά» έως «Πάρα πολύ» σημαντική για την οικονομία της Θεσσαλονίκης και μόλις το 25% την χαρακτηρίζουν «Όχι και τόσο» ή «Καθόλου» σημαντική.

Η φετινή περίοδος της 88ης ΔΕΘ αποτιμάται σε γενικές γραμμές ουδέτερα από τις επιχειρήσεις του κλάδου της εστίασης: το 47% την χαρακτηρίζουν από «Αρκετά» έως «Πάρα πολύ» ικανοποιητική, ενώ το 50% την χαρακτηρίζουν «Όχι και τόσο» ή «Καθόλου» ικανοποιητική. Ελαφρά θετικό είναι το ισοζύγιο στην συγκριτική αποτίμηση της περιόδου της φετινής 88ης ΔΕΘ σε σχέση με την περσινή περίοδο της 87ης ΔΕΘ: το 30% θεωρούν ότι η φετινή περίοδος ήταν «Πολύ» ή «Αρκετά» καλύτερη έναντι 18% που δηλώνουν ότι η φετινή περίοδος ήταν «Αρκετά» ή «Πολύ» χειρότερη, με την πλειοψηφία (49%) να μην καταγράφουν κάποια ιδιαίτερη μεταβολή.

Σχεδόν αμετάβλητος εμφανίζεται, κατά μέσο όρο, ο τζίρος των επιχειρήσεων εστίασης (-1%). Παράλληλα, δεν καταγράφεται πλειοψηφικά στον κλάδο της εστίασης – όπως συνέβη στον κλάδο των ξενοδοχείων – η άποψη ότι ο κύκλος εργασιών είναι αυξημένος κατά το 1ο τριήμερο της ΔΕΘ (36%). Το 34% δηλώνουν ότι δεν καταγράφεται ιδιαίτερη διαφορά σε σχέση με την υπόλοιπη περίοδο της ΔΕΘ, ενώ το 29% δηλώνουν ότι ο κύκλος εργασιών κατά το 1ο τριήμερο της ΔΕΘ ήταν μειωμένος σε σχέση με την υπόλοιπη περίοδο της διοργάνωσης.